b'\n_START_ARTICLE_\nKatariinan meripuisto\n_START_PARAGRAPH_\nKatariinan meripuisto on Kotkassa Kotkansaaren etel\xc3\xa4osissa Katariinanniemell\xc3\xa4 sijaitseva puisto. Puiston alueella on Ruotsinsalmen merilinnoituksen p\xc3\xa4\xc3\xa4linnoituksen Fort Katarinan raunioita. Fort Katarinaa ymp\xc3\xa4r\xc3\xb6i kuiva hiekka- ja kallioalue. Linnoitusalueen takana sijaitsee Katariinan tervalepp\xc3\xa4lehto, joka edustaa Kotkansaarella harvinaiseksi k\xc3\xa4ynytt\xc3\xa4 alkuper\xc3\xa4ist\xc3\xa4 lehtoluontoa. Tervalepp\xc3\xa4lehto on rauhoitettu vuonna 1964. Meripuisto valittiin Vuoden 2012 ymp\xc3\xa4rist\xc3\xb6rakenteeksi. Se on palkittu my\xc3\xb6s Euroopan viherrakentajien j\xc3\xa4rjest\xc3\xb6n Trend Award \xe2\x80\x93palkinnolla.\n_START_SECTION_\nHistoria\n_START_PARAGRAPH_\nKotkansaaren etel\xc3\xa4osassa sijaitseva Katariinanniemi oli vuonna 1917 vahvistetussa kaavassa puistoaluetta. Alueelle alettiin kuitenkin rakentaa \xc3\xb6ljysatamaa 1930-luvulla. \xc3\x96ljysatamatoiminta saavutti huippunsa 1950- ja 1960-luvuilla. Alueelle rakennettiin kaiken kaikkiaan 56 s\xc3\xa4ili\xc3\xb6t\xc3\xa4, joissa pystyttiin varastoimaan yhteens\xc3\xa4 400\xc2\xa0000 m\xc2\xb3 \xc3\xb6ljy\xc3\xa4 ja bensiini\xc3\xa4. 1950-luvun alussa Shell sai luvan laajentaa s\xc3\xa4ili\xc3\xb6it\xc3\xa4 Fort Katarinan linnoituksen alueelle._NEWLINE_Kotkan \xc3\xb6ljysatama menetti merkityst\xc3\xa4\xc3\xa4n 1970-luvulla, jolloin se muutti toimintaansa nestesatamaksi. 1990-luvun alussa turvam\xc3\xa4\xc3\xa4r\xc3\xa4ysten tiukentuessa nesteliikenne siirrettiin Mussalon satamaan ja \xc3\xb6ljy- ja nestesataman varastotoiminta p\xc3\xa4\xc3\xa4ttyi vuonna 2000. Yhti\xc3\xb6iden vuokrasopimuksessa oli velvoite poistaa \xc3\xb6ljysatamarakenteet ja puhdistaa maamassat. \xc3\x96ljysataman toiminnan loppumisen j\xc3\xa4lkeen rannat vapautuivat virkistysk\xc3\xa4ytt\xc3\xb6\xc3\xb6n ja alueelle on perustettu Katariinan Meripuisto._NEWLINE_Katariinanniemelle on j\xc3\xa4\xc3\xa4nyt \xc3\xb6ljysataman muistona laitureita, vanha tiilimakasiini, betonisia suojavalleja ja kallion sis\xc3\xa4ll\xc3\xa4 oleva entinen \xc3\xb6ljyvarastoluola. Tervalepp\xc3\xa4lehdossa on Ruotsinsalmen merilinnoitukseen kuuluneita rakennelmia, kuten ruutikellareiden perustuksia ja tiilikasarmin kivijalka.'